text: কামরুল আহসান রাশিয়ায় নিযুক্ত বাংলাদেশের বর্তমান রাষ্ট্রদূত। তিনি মস্কো থেকে একই সাথে বেলারুশ ও কাজাকিস্তানেও বাংলাদেশের রাষ্ট্রদূতের দায়িত্ব পালন করছেন। ইতিপূর্বে কানাডা ও সিঙ্গাপুরে রাষ্ট্রদূতের দায়িত্ব পালনকারী পেশাদার এই কূটনীতিক বাংলাদেশের নোয়াখালী জেলার সোনাইমুড়িতে জন্মগ্রহণ করেন।
  
  শিক্ষা জীবন
  তিনি কুমিল্লার আওয়ার লেডি অফ ফাতিমা হাই স্কুলে প্রাথমিক ও কুমিল্লা জিলা স্কুলে মাধ্যমিক শিক্ষা লাভ করেন। তিনি ঢাকা কলেজ থেকে উচ্চ-মাধ্যমিক পরীক্ষায় উত্তীর্ণ হওয়ার পর বাংলাদেশ প্রকৌশল বিশ্ববিদ্যালয়ে ভর্ত্তি হন। ১৯৮৪ সালে তিনি পুরকৌশলে স্নাতক ডিগ্রী লাভ করেন। পরবর্তীকালে তিনি বেইজিং ল্যাংগুয়েজ ও কালচারাল ইউনিভার্সিটি এবং যুক্তরাষ্ট্রের হাওয়াইতে অবস্থিত এশিয়া প্যাসিফিক সেন্টার ফর সিকিউরিটি স্টাডিজ থেকে উচ্চতর শিক্ষা লাভ করেন।
  
  কর্মজীবন
  তিনি প্রথমে একটি উপদেষ্টা প্রতিষ্ঠানে ও পরে বাংলাদেশ পল্লী বিদ্যুতায়ন বোর্ডে সহকারী প্রকৌশলী হিসাবে কর্ম জীবন শুরু করেন।
  
  তিনি ১৯৮৮ সালে বিসিএস (পররাষ্ট্র) ক্যাডারে যোগদান করেন। তিনি ২০০৭ সাল থেকে ২০১২ সাল এবং ২০১২ সাল থেকে ২০১৬ সাল পর্যন্ত পর্যায়ক্রমে সিংগাপুর ও কানাডায় বাংলাদেশের রাষ্ট্রদূত ছিলেন। কানাডা থেকে তিনি একই সময়ে আর্জেন্টিনা, কিউবা, ভেনিজুয়েলা ও জামাইকাতেও রাষ্ট্রদূতের দায়িত্ব পালন করেন। তিনি ২০১৬ সালে সচিব পদে পদোন্নতি লাভ করেন।
  
  কামরুল আহসান তার কর্মজীবনে বেজিং (গণচীন), ওয়াশিংটন ডিসি (যুক্তরাষ্ট্র) ও লন্ডনে (যুক্তরাজ্য) অবস্থিত বাংলাদেশ দূতাবাসসমূহে গুরুত্বপূর্ণ কূটনৈতিক দায়িত্ব পালন করেন। তিনি ২০০৩ সাল থেকে ২০০৭ সাল পর্যন্ত সংযুক্ত আরব আমিরাতের দুবাইতে বাংলাদেশের কনস্যাল জেনারেল ছিলেন।
  
  বাংলাদেশের পররাষ্ট্র মন্ত্রণালয়ে তিনি পরিচালক (দক্ষিণ এশিয়া ও সার্ক), পরিচালক (সংস্থাপন) ও পরিচালক (পররাষ্ট্র সচিবের দপ্তর) হিসাবে দায়িত্ব পালন করেন। নভেম্বর ২০১৬ সালে সচিব পদে পদোন্নতি লাভের পূর্বে তিনি অতিরিক্ত পররাষ্ট্র সচিবের পদে কর্মরত ছিলেন।
  
  সম্মননা
  কামরুল আহসান সিংগাপুরে কূটনৈতিক ও কনস্যুলার কোরের ডীন এবং কানাডায় এশিয়া প্যাসিফিক কূটনৈতিক কোরের ডীন হিসাবে দায়িত্ব পালন করেন। 
  
  তিনি ইনস্টিটিউট অব ইঞ্জিনিয়ার্স বাংলাদেশ-এর লাইফ ফেলো এবং বাংলাদেশ ইনস্টিটিউট অব ইন্টারন্যাশনাল অ্যান্ড স্ট্র্যাটেজিক স্টাডিজ—এর বোর্ড অব গভর্নরসের একজন সদস্য।   সিংগাপুরের ইনিস্টিটিউট পাবলিক পলিসি থেকে প্রকাশিত ‘The Little Red Dot: Reflections Of Foreign Ambassadors On Singapore - Volume III’ বইতে  সিংগাপুরে বিভিন্ন সময়ে নিযুক্ত ৪১টি দেশের ৫৮ জন রাষ্ট্রদূতের সাথে তারও একটি স্মৃতিচারনমূলক লেখা সংযোজিত হয়েছে ।
  
  তথ্যসূত্র
  
  বিষয়শ্রেণী:বাংলাদেশী কূটনীতিক
  বিষয়শ্রেণী:নোয়াখালী জেলার ব্যক্তি
  বিষয়শ্রেণী:বাংলাদেশ প্রকৌশল বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:রাশিয়ায় বাংলাদেশের রাষ্ট্রদূত
  বিষয়শ্রেণী:ভেনেজুয়েলায় বাংলাদেশের রাষ্ট্রদূত
  বিষয়শ্রেণী:কিউবায় বাংলাদেশের রাষ্ট্রদূত
  বিষয়শ্রেণী:আর্জেন্টিনায় বাংলাদেশের রাষ্ট্রদূত
  বিষয়শ্রেণী:কানাডায় বাংলাদেশের হাই কমিশনার
  বিষয়শ্রেণী:জ্যামাইকায় বাংলাদেশের হাই কমিশনার
  বিষয়শ্রেণী:সিঙ্গাপুরে বাংলাদেশের হাই কমিশনার
title: কামরুল আহসান